text: The Guardian: Доминик Рааб настоя, че въпреки коментарите на Джонсън, Великобритания остава посветена на ядрената сделка с Иран
  4 Април 2020 | 20:26 | Агенция "Фокус"
  БлагоевградБургасВарнаВелико ТърновоВрацаГабровоДобричКюстендилЛовечПазарджикПловдивСливенСтара ЗагораЯмбол
  Онлайн пресконференция на зам.-председателя на Общинския оперативен щаб в Стара Загора и директорите на УМБАЛ "Проф. д-р Ст. Киркович" и РЗИ ще се проведе на 5 април
  4 Април 2020 | 20:48 | Агенция "Фокус"
  НАЙ-ЧЕТЕНИТЕ НОВИНИ ДО 20:59
  14 Януари 2020 | 15:46 | Агенция "Фокус"
  Лондон. Министърът на външните работи на Великобритания Доминик Рааб настоя, че страната му остава посветена на споразумението Съвместен всеобхватен план за действие (СВПД) за ограничаването на ядрената програма на Иран, въпреки призивите на премиера Борис Джонсън към президента на САЩ Доналд Тръмп да изготви нов подобен договор, пише британското либерално издание The Guardian.
  В интервю за BBC по-рано Джонсън заяви, че Тръмп трябва да работи върху споразумение, което да замени СВПД и да подсигури, че Иран няма да се сдобие с ядрено оръжие. Коментарите му обаче съвпаднаха с инициативата на неговата страна, заедно с Германия и Франция, трите държави да задействат механизма за решаването на спорове по СВПД. Те освен това излязоха с общо изявление, в което обвиняват Иран, че не изпълнява договореностите от споразумението.
  Опозицията в британския парламент обвини Джонсън, че в рамките на няколко дни е променил многократно позицията си, като в крайна сметка се е отказал от СВПД. Рааб заяви, че премиерът винаги е бил посветен на споразумението, но Иран го заплашва. Освен това според министърът не само Тръмп настоява за ново споразумение с Техеран, като в тази инициатива се включва и президентът на Франция Еманюел Макрон.
  Рааб допълни, че правителството на Великобритания все още смята, че СВПД е "най-добрата сделка за ограничаването на ядрените амбиции на Иран". Той все пак допълни, че Великобритания остава "отворена за по-широка инициатива", която да обърне внимание не само тези притеснения, но и на други неща, свързани с действията на Техеран, които дестабилизират региона.
  Споразумението СВПД е подписано през 2015 г. и съгласно неговите клаузи Иран трябваше да ограничи ядрената си програма и най-вече да не обогатява достатъчно уран, за да може да създаде ядрено оръжие. В замяна на това страните се ангажираха да не налагат по-сериозни санкции срещу Иран и да свалят някои от вече съществуващите такива. То беше подписано от Техеран, САЩ и Европейските страни, но през 2018 г. Вашингтон се оттеглиха от него, като Тръмп наложи нови санкции върху иранската петролна индустрия и износ. Иран смята, че европейските страни също не изпълняват някои клаузи на споразумението и затова по-рано обявиха, че ще започнат да нарушават клаузите на СВПД и да обогатяват уран, защото смятат, че споразумението на този етап е безсмислено.
  Хасан Роухани: Иран никога няма да преговаря със САЩ под натиск
  Техеран. Техеран никога няма да води преговори със своя дългогодишен враг САЩ под натиск, заяви президентът на Иран Хасан Роухани по време на пресконференция, като добави, че помощта на страната е от ключово значение за установяването на сигурност в Близкия Изток, предава Reuters."Иран никога няма да преговаря под натиск…Ние никога няма да се поддадем на натиска на САЩ и няма ...
  16 Февруари 2020 | 15:22 | Агенция "Фокус"
  Reuters: Иран се отказа да си сътрудничи с Киев в разследването за сваления над ...
  3 Февруари 2020 | 12:04
  РИА Новости: В парламента на Иран представиха проект за излизане от ДНЯО
  28 Януари 2020 | 12:17
  EA Daily: Зариф нарече "културен тероризъм" заплахите на Тръмп да атакува обектите на ЮНЕСКО в Иран
  Техеран. Външният министър на Иран Мохамед Джавад Зариф нарече "културен тероризъм" заплахите, отправени от президента на САЩ Доналд Тръмп за нападение срещу ирански обекти, много от които са в списъка на ЮНЕСКО за световно наследство, предава агенция EA Daily. "Заплахите на американския президент да унищожи културните обекти в Иран означава културен тероризъм на международно ниво", цитира думите на външния министър информационна агенция IRNA. Според думите на Зариф "този факт е потвърждение на политиката на САЩ за нарушаване на международното право, за да спре съпротивата на иранския народ". "От една страна, САЩ прибягват към икономически тероризъм, за да ограничат достъпа на хранителни стоки и лекарства за хората в Иран. От друга страна, те използват държавния тероризъм и убиват една на най-уважаваните фигури в страна и региона-генерал Касем Сюлеймани", отбеляза Зариф. Превод и редакция: Мария Факова
  28 Януари 2020 | 10:43 | Агенция "Фокус"
  Хасан Роухани: Иранците не трябва да позволяват на американската политика за натиск над Техеран да разделя нацията преди изборите
  Техеран. Иранците не трябва да позволяват политиката на президента на САЩ Доналд Тръмп за "максимален натиск" над Техеран да нарушава единството на нацията преди парламентарните избори, заяви държавният глава на близкоизточната страна Хасан Роухани, предава Reuters. "Не трябва да позволяваме Доналд Тръмп да създава пропасти между властта и хората (…) Трябва да останем единни", заяви той. "Не обръщайте гръб на изборите (на 21 февруари). Нека имаме висока избирателна активност", допълни Роухани в своята реч, излъчена по държавната телевизия на Иран. Той още веднъж разкритикува политиката на Тръмп и добави, че иранците не трябва да позволяват на "терористите" в Белия дом да "изолират Иран". Превод и редакция: Теодор Пенев
  27 Януари 2020 | 11:20 | Агенция "Фокус"
  EA Daily: Зариф посъветва Тръмп да се опира на факти, а не на съобщения в медиите, когато взима външнополитически решения
  Техеран. Външният министър на Иран Мохамед Джавад Зариф посъветва американския лидер Доналд Тръмп да взима своите решение и да дава коментари по външнополитически въпроси, опирайки се на факти, а не на заглавията в медиите, предава агенция EA Daily. "Доналд Тръмп трябва да прави своите външнополитически коментари и да взима решение, опирайки се на факти, а не на заглавия във Fox News или преводачи на персийски (ирански) език", написа Зариф в профила си в социалната мрежа "Туитър". Така външният министър на Иран отговори на съобщение на Тръмп, в което той, позовавайки се на информация във Fox News, публикува съобщение на английски и персийски език, че "иранският министър на външните работи е заявил, че Иран иска да преговаря със САЩ, но иска да бъдат премахнати санкциите". "Не, благодаря", отбеляза американският президент, цитиран от РИА Новости. Зариф прикрепи към своето съобщение в "Туитър" и откъс от интервюто си за издание Spiegel, в който той говори за възможността за преговори със САЩ. Министърът подчерта, че текстът е преведен на достъпен за Тръмп английски език. Превод и редакция: Мария Факова
  26 Януари 2020 | 08:48 | Агенция "Фокус"
  РИА Новости: САЩ разкри броя на пострадалите по време на атаките в Ирак
  Вашингтон. Общо 34 американски войници са пострадали при удара по базите в Ирак, заяви говорителят на Пентагона Джонатан Хофман, предава РИА Новости. Иран атакува американските бази в Ирак на 8 януари, изстрелвайки около 15 ракети по тях в отговор на убийството на иранския генерал Касем Сюлеймани на 3 януари в Багдад. Според първоначалните данни, представени от президента на САЩ Доналд Тръмп и от Пентагона, няма пострадали американски войници. Според Джонатан Хофман осем военни в момента са на лечение в САЩ, други девет в Германия. Останалите се върнаха в Ирак. Превод и редакция : Мария Факова
  24 Януари 2020 | 21:36 | Агенция "Фокус"
  РИА Новости: Нетаняху твърди, че Иран крие информация за катастрофата на украинския самолет близо до Техеран
  Тел Авив. Израелският премиер Бенямин Нетаняху на среща с президента на Украйна Владимир Зеленски заяви, че Иран веднага е разбрал, че именно неговите сили са свалили самолета на украинските международни авиолинии, но е скрил първоначално тази информация, предава РИА Новости. "Иран от първия момент знаеше, че силите му свалят самолета ви. Опитаха се да скрият това, скриха го за 48 часа, докато не бяха принудени да си признаят. Мисля, че това говори много за режима там", каза Нетаняху. "Нашите страни са две демокрации, които искат да видят бъдеще със сътрудничество, технологичен обмен, туризъм", добави той. "Надявам се също да обсъдим с вас как можем да устоим на силите и режимите, които заплашват цивилизацията ни и общото ни бъдеще", заяви ръководителят на израелското правителство. Изпълняващият курс до Киев самолет Boeing 737-800 на Межународни авиолинии на Украйна катастрофира малко след като излетя от летището в Техеран на 8 януари. Загинаха всички 176 души на борда, сред които имаше граждани на Иран, Украйна, Канада, Великобритания, Швеция и Афганистан. Иранските военни заявиха на 11 януари, че украинският самолет е бил свален случайно, а причината е човешка грешка. Според тяхната версия самолетът е летял близо до иранско военно съоръжение и е бил сбъркан с "вражеска цел". В същото време Иран отбеляза, че са очаквали нападения от страна на САЩ, тъй като по-рано изтреляха ракети срещу техни бази в региона, в отговор на убийството на висшия генерал Касем Сюлеймани. Поради тази причина системите за противовъздушна отбрана на страната са били поставени в бойна готовност. Превод и редакция : Теодор Пенев
  24 Януари 2020 | 11:11 | Агенция "Фокус"
  "Коммерсантъ": Иран заяви, че авиокомпаниите могат да възобновят полетите "в нормален режим"
  Техеран. Властите на Иран информираха Русия, че след като са установени причините за катастрофата на украинския самолет и е съставен план за коригиращи действия, руските и други световни авиокомпании "могат да възобновят полетите в нормален режим, както преди", пише руският вестник Коммерсантъ. Руските самолети продължават да летят в иранското въздушно пространство, но с предпазни мерки за безопасност. Те не отбелязват отрицателни особености в работата на службите за въздушен трафик, се съобщава на страницата на Федералната агенция за въздушен транспорт на Русия. Писмо до Федералната агенция за въздушен транспорт с оценка на рисковите фактори изпрати ръководителят на Организацията за гражданска авиация на Техеран - Али Абеджаде. Той добави, че "иранските авиационни власти са готови да предприемат всички необходими мерки за осигуряването на сътрудничество и координация по отношение на промените в маршрутите на полетите, часовете на излитане и пристига и т.н., които могат да бъдат въведени от руските превозвачи". Според изявлението на Федералната агенция за въздушен транспорт след заседанието на работната група не следва, че препоръките за безопасност, обявени по-рано, могат да бъдат премахнати. Въпреки това настоящите мерки са достатъчни според участниците в срещата. Украински самолет се разби на 8 януари, няколко минути след излитане от летището в Техеран. Загинаха всички 176 пътници на борда. Сред загиналите са граждани на Украйна, Канада, Великобритания и Германия. Федералната агенция за въздушен транспорт препоръча на авиокомпаниите да не летят над Иран и Ирак. Превод и редакция : Мария Факова
  23 Януари 2020 | 19:29 | Агенция "Фокус"
  РИА Новости: Президентът на Ирак съобщи за 600 загинали по време на протестите в страната
  Багдад. Повече от 600 иракчани са загинали по време на протестите в Ирак от началото на октомври, заяви президентът на страната Бархам Салех по време на форума в Давос, предава РИА Новости. "Болно и срамно е, че актовете на насилие доведоха до смъртта на 600 невинни демонстранти, млади хора. Осъждам тези престъпления и онези, които нарушиха закона, ще бъдат подведени под отговорност рано или късно", се казва я изявлението. Протестиращите в Ирак по време на протестите, започнали през октомври, искат оставката на правителството, борба с корупцията, безработицата и по-добри условия на живот. Превод и редакция: Мария Факова
  22 Януари 2020 | 21:28 | Агенция "Фокус"
  Хасан Роухани: Иран никога няма да се стреми към ядрено оръжие
  Техеран. Иран никога няма да се стреми към създаването на ядрено оръжие, независимо от наличието или отсъствието на споразумение за неговата ядрена програма, заяви президентът на Иран Хасан Роухани, предава агенция EA Daily. Той призова европейските страни, участници в Съвместния всеобхватен план за действие (СВПД), да "избегнат грешките" на САЩ. "Никога не сме стремили към ядрено оръжие. С ядрена сделка или без нея, ние никога няма да се стремим към ядрено оръжие. Европейските страни ще бъдат отговорни за последиците от нарушаването на СВПД", каза Роухани, цитиран от иранския англоезичен телевизионен канал Press TV. Превод и редакция: Мария Факова
  22 Януари 2020 | 18:34 | Агенция "Фокус"
  EA Daily: Иран осъди европейските страни, че "засилват апетита на Тръмп"
  Техеран. Външният министър на Иран Мохамед Джавад Зариф осъди три водещи страни от Европейския съюз, участници в Съвместния всеобхватен план за действие (СВПД), че те (Великобритания, Франция и Германия), "продавайки своя суверенитет и губейки позициите си, те засилват апетита на Доналд Тръмп", предава агенция EA Daily. "Съжалявам, че ви казвам това, но когато трите европейски държави разпродадоха "остатъците" от СВПД, за да избегнат санкциите на Тръмп миналата седмица, предупредих, че това само ще засили неговия апетит", записа Зариф в профила си в социалната мрежа "Туитър". Миналата седмица Лондон, Париж и Берлин обявиха решението си за задействане на механизма за решаване на спорове в рамките на ядрената сделка, обвинявайки Техеран в нарушение на споразумението. В същото време европейските страни заплашиха да отнесат въпроса до Съвета за сигурност на ООН и да съдействат за възстановяването на международните санкции срещу страната, които бяха отменени със сключването на СВПД. Превод и редакция: Мария Факова
  22 Януари 2020 | 15:35 | Агенция "Фокус"
  AFP: Иран потвърди, че е свалил украинския пътнически самолет, разбил се близо до Техеран, с две ракети "Тор-М1"
  Техеран. Иранската авиационна служба потвърди, че самолетът на Международните авиолинии на Украйна е бил свален от две ракети "Тор-М1" от противовъздушната отбрана на страната, според информация, публикувана на нейния уебсайт, предава AFP. "Разследващите (…) откриха, че две ракети "Тор М1" (…) са били изстреляни по самолета", се казва в съобщението. В него се добавя, че разследването продължава, като все още предстои да се разбере в детайли какво точно се е случило със самолета след като е бил ударен от ракетите. Превод и редакция : Теодор Пенев
  21 Януари 2020 | 09:12 | Агенция "Фокус"
  Мохамед Джавад Зариф: Иран няма да нарушава повече СВПД, но може да се оттегли от Договора за неразпространение на ядрени оръжия
  Техеран. Стъпките, които по-рано Иран предприемаше по нарушаването на Съвместния всеобхватен план за действие (СВПД) от 2015 г. са приключили, но Техеран може да се оттегли от Договора за неразпространение на ядрени оръжия. Това заяви външният министър на Иран Мохамед Джавад Зариф, предава Reuters. "Стъпките по намаляването на нашите ангажименти (по СВПД) приключиха, но ако европейските страни продължават със своето поведение или изпратят иранския доклад (за ядрените оръжия) на Съвета за сигурност на ООН, ние ще се оттеглим от Договора за неразпространение на ядрени оръжия", заяви Зариф. Превод и редакция : Теодор Пенев
  20 Януари 2020 | 13:10 | Агенция "Фокус"
  ТАСС: Иран се съгласи да сподели с Киев информацията от черните кутии на катастрофиралия близо до Техеран украински самолет
  Техеран. Иранските власти ще предоставят на Киев информация от черните кутии на украинския самолет, катастрофирал близо до Техеран. Това съобщи ръководителят на отдела за разследване на инцидентите на Организацията за гражданска авиация на Иран Хасан Резайфар, предава TACC. "Информацията от черните каси на украинския самолет ще бъде изпратена за проучване в Киев", каза той. Според него информацията от черните кутии на самолета ще бъде "разчетена с помощта на експертните знания на Франция, Канада и САЩ". Той добави, че Техеран е предприел тази стъпка "в отговор на искане от страна на украинското правителство". На 19 януари Резаефар заяви, че Иран все още не е взел решение дали да изпрати черните кутии на украинския самолет в Киев, за да бъдат те разчетени там. По-късно стана ясно, че за разговор с украинските власти в Киев е изпратен министърът на градското развитие Мохамед Еслами, който ще донесе на президента на страната Владимир Зеленски писмо от иранския държавен глава Хасан Роухани, свързано с катастрофата. Превод и редакция : Теодор Пенев
  20 Януари 2020 | 12:50 | Агенция "Фокус"
  Reuters: Украйна ще настоява от Иран да получи черните кутии на катастрофиралия близо до Техеран самолет
  Киев. Киев ще настоява да получи от Техеран черните кутии от катастрофиралия пътнически самолет на Международните авиолинии на Украйна по време на визитата на иранската делегация, която ще пристигне в страната днес, 20 януари, предава Reuters. Това заяви външният министър на страната Вадим Пристайко пред репортери. Украйна ще заяви пред министъра на градското развитие на Иран Мохамед Еслами, който ще посети Киев, че връщането на черните кутии ще покаже, че Техеран действително иска независимо разследване на катастрофата, според Пристайко. По-рано Техеран заяви, че се опитва да извлече и да анализира информацията от черните кутии на самолета, който беше ударен от иранска ракета по-рано и катастрофира близо до столицата на близкоизточната страна, като се отрече от предишните си твърдения, че ще има нужда от помощта на Киев за това. Превод и редакция : Теодор Пенев
  20 Януари 2020 | 12:10 | Агенция "Фокус"
  Техеран. Иран самостоятелно ще дешифрира данните от черните кутии на разбилия се украински самолет и още е взел окончателно решение дали да ги изпрати в чужбина, заяви ръководителят на отдела по разследване на авиационни произшествия Хасан Резайфар, предава ТАСС. "Иранските експерти в момента изследват черните кутии на катастрофиралия украински самолет", предава агенция IRNA. Резайфар добави, че "все още не е взето решение дали да бъдат изпратени в друга държава". Превод и редакция: Мария Факова
  Киев. В международно летище Бориспол кацна самолет с телата на 11 украинци, загинали при самолетната катастрофа в Иран на 8 януари. Церемонията се излъчва на живо по канал NewsOne, предава ТАСС. Самолетът достави телата на девет члена на екипажа на сваления украински самолет и двама пътници. Превод и редакция: Мария Факова
  Reuters: Иран ще предостави на Украйна черните кутии на сваления самолет
  Техеран. Иранските власти ще предадат на украинската страна черните кутии на самолета на "Международни авиолинии на Украйна", свален близо до Техеран на 8 януари, съобщи иранската агенция Tasnim, цитирана от Reuters. Според ръководителя на отдела за разследване на инцидентите на Организацията за гражданска авиация на Иран Хасан Резайeфар, решението за предаване на Киев на регистриращите устройства на самолета за разчитане е взето след поредица от срещи с украински представители. Превод и редакция: Юлиян Марков
  18 Януари 2020 | 15:56 | Агенция "Фокус"
  Експерт: САЩ могат да използват катастрофата на украинския самолет, за да налагат санкции на Иран
  Женева. САЩ могат да се възползват от катастрофата на украинския самолет в Техеран, за да налагат нови санкции срещу Иран, заяви в интервю за РИА Новости Марк Фино, ръководител на отдела за разпространение на въоръжение в Женевския център по политика за сигурност, предава РИА Новости. "Да, безусловно. САЩ използват почти всяка възможност, за да наложат санкции. Но, както виждаме, тези санкции имат обратен ефект", каза той. Според него САЩ ще продължат да търсят възможности за ограничаване на търговските и финансовите отношения на Иран. "Видяхме и отказ да се издаде виза на иранския външен министър Мохамад Джавад Зариф да посети ООН, а не САЩ, което е нарушение на международните споразумения. Но мисля, че има потенциал да се откажат от санкциите или да се намали ефекта им, което европейските държави се опитват да направят", добави той. Фино отбеляза, че санкциите срещу Иран са контрапродуктивни, включително за европейския бизнес, който поради опасения от вторичен ефект от ограничителните мерки на САЩ могат да напуснат иранския пазар. В същото време тази ситуация създава допълнителни възможности за компании от Русия, Индия и Китай, които по-малко се страхуват от последствията от американските санкции. "Така САЩ, опитвайки се да навредят на Иран, вредят на себе си и на своите съюзници", добави експертът. Превод и редакция: Мария Факова
  18 Януари 2020 | 10:52 | Агенция "Фокус"
  ТАСС: Действията на европейските държави могат да доведат до разваляне на ядреното споразумение с Иран
  Москва. Действията на държавите, които задействаха механизма за разрешаване на спорове по ядреното споразумение, могат да доведат до разваляне на споразумението, заяви постоянният представител на Русия при ООН Василий Небензя, предава ТАСС. "Това е много опасна стъпка, която може да доведе до неконтролиран процес на разваляне на споразумението (ядреното споразумение с Иран)", каза той, отговаряйки на въпрос относно намерението на Обединеното кралство, Германия и Франция да въведат механизъм за решаване на спорове. Превод и редакция: Мария Факова
  17 Януари 2020 | 20:33 | Агенция "Фокус"
  Reuters: Али Хаменей заяви, че Иран не може да вярва на Европа
  Техеран. Иранският върховен лидер аятолах Али Хаменей заяви, че на трите европейски страни, които са част от Съвместния всеобхватен план за действие (СВПД) за ограничаване на техеранската ядрена програма, и от който САЩ се оттеглиха по-рано, не може да се вярва, и че техните действия за прилагане на натиск над страната му няма да проработят, предава Reuters. Той заяви това по време на проповед, в която заяви пред събралото се множество, че на европейските страни – Франция, Германия и Великобритания, "не може да се вярва", след като те активираха механизма в СВПД, предназначен за решаване на спорове по споразумението. Активирането на тази клауза може да доведе до нови санкции срещу Техеран от страна на ООН. Хаменей освен това обвини "враговете" на Иран – Вашингтон и техните съюзници - в това, че се опитват да използват инцидента, в който Техеран свали погрешка украински пътнически самолет, за да засенчат убийството на висшия генерал Касем Сюлеймани, убит по-рано в американски въздушен удар. До инцидента се стигна, след като Техеран обеща да отмъсти за убийството на командира на спецчастите "Кудс" от Иранската ислямска революционна гвардия, и на 8 януари изстреля множество ракети срещу американски бази в Ирак. Очаквайки ответен отговор, иранските системи за противовъздушна отбрана погрешка свалиха пътнически самолет, който е бил сбъркан с крилата ракета. В инцидента загинаха всички 176 души на борда. Превод и редакция: Теодор Пенев
  17 Януари 2020 | 11:59 | Агенция "Фокус"
  "Интерфакс" (Русия): Пет държави поискаха обезщетение от Техеран за сваления самолет
  Техеран. Правителствата на държави, чиито граждани загинаха в самолетна катастрофа в Иран, изискват Техеран изцяло да признае вината си за сваления самолет и да изплати обезщетение на близките на жертвите, предава "Интерфакс", като се позовава на информация на агенция Associated Press. Това се посочва в съвместно изявление на министрите на външните работи на Канада, Великобритания, Афганистан, Швеция и Украйна. Освен това министрите поискаха "независимо разследване, последвано от прозрачни и безпристрастни съдебни процеси". Превод и редакция: Мария Факова
  16 Януари 2020 | 21:47 | Агенция "Фокус"
  AFP: Анегрет Крамп-Каренбауер потвърди заплахите на САЩ за по-високи мита за европейските автомобили
  Брюксел/Вашингтон. Германският министър на отбраната и председател на Християндемократическия съюз (ХДС) Анегрет Крамп-Каренбауер потвърди заплахата от САЩ за налагане на по-високи мита за внос на автомобили от Европейския съюз, предава AFP. Крамп-Каренбауер призна, че САЩ са демонстрирали готовност за налагането на 25-процентови тарифи на европейския износ, ако страните от Общността продължават да подкрепят споразумението за ядрената програма на Иран. "Това изявление или заплаха, както искате го определете, е налице", подчерта Анегрет Крамп-Каренбауер на пресконференция в рамките на посещение в Лондон. Информацията най-напред бе разпространена от американското издание The Washington Post. Превод и редакция: Тереза Герова
  16 Януари 2020 | 13:50 | Агенция "Фокус"
  The Washington Post: САЩ заплашиха Европа с мита върху автомобилите, ако не обвинят Иран за срива на ядрената сделка
  Вашингтон. САЩ са заплашили да наложат 25-процентови мита върху вноса на европейски автомобили, ако Великобритания, Франция и Германия не обвинят официално Иран в нарушение на ядрената сделка от 2015 година, съобщава вестник The Washington Post, позовавайки се на неназовани европейски служители. Трите европейски държави задействаха механизъм за разрешаване на спорове по Съвместния всеобхватен план за действие (СВПД) във вторник, което представлява официално обвинение срещу Техеран за нарушаване на условията му и може да доведе до възстановяване на санкциите на ООН, отменени съгласно споразумението. Иран разкритикува този ход, наричайки го "стратегическа грешка". Въпреки че Тръмп преди това отправяше заплахи за налагане на такова мито върху вноса на европейски автомобили, намерението зад тях беше да получи по-добри условия за Вашингтон в рамките на американско-европейските търговски отношения, а не да влияе на европейската външна политика, пише WP. Не беше ясно дали заплахата е необходима, тъй като европейците сигнализираха за намерението си да задействат механизма в продължение на седмици, съобщава изданието. Белият дом и Държавният департамент не са отговорили веднага на исканията за коментар. Тръмп оттегли Съединените щати от ядрената сделка през 2018 г. Вашингтон заяви, че изоставянето на пакта е част от стратегия, целяща да принуди Техеран да се съгласи на по-всеобхватна сделка, излизаща извън рамките на ядрената програма на Техеран. Иран, който отрича ядрената му програма да е насочена към изграждането на бомба, постепенно отменя ангажиментите си по споразумението след оттеглянето на САЩ. Русия, друга от страните, подписали пакта, заяви, че не вижда основания да задейства механизма за уреждане на спорове. Превод и редакция: Иван Христов
  16 Януари 2020 | 13:07 | Агенция "Фокус"
  AFP: Жозеп Борел призовава външния министър на Иран да "запази" ядрената сделка
  Брюксел. Върховният представител на Европейския съюз по външните въпроси и политиката за сигурност Жозеп Борел се срещна с външния министър на Иран Мохамед Джавад Зариф с цел да притисне Техеран да "запази" все по-крехкото ядрена споразумение, се казва в изявление, публикувано от Брюксел, предава AFP. Уточнява се, че срещата се е състояла в Индия. "Ръководителят на външната политика на ЕС Жозеп Борел се срещна с иранския външен министър Мохамед Джавад Зариф в Ню Делхи… като предупреди, че сделката е по-важна от всякога", предвид нарастващото напрежение в Близкия изток, се казва в изявлението. Превод и редакция: Тереза Герова
  16 Януари 2020 | 13:03 | Агенция "Фокус"
  Хасан Роухани: Иран иска диалог със света, работи, за да предотврати война
  Техеран. Президентът на Иран Хасан Роухани заяви в четвъртък, че диалогът със света остава "възможен" въпреки високото напрежение между Техеран и Вашингтон и подчерта, че Ислямската република работи всеки ден, за да "предотврати военна конфронтация или война", предава AFP. Иран атакува военни цели на САЩ в Ирак на 8 януари, за да отмъсти срещу целенасоченото убийство на ключов ирански генерал пет дни по-рано в Багдад, в момент, когато двете държави са в остър спор заради ядрената програма на Техеран. "Правителството работи ежедневно за предотвратяване на военна конфронтация или война", заяви Роухани в телевизионна реч и добави, че диалогът с международната общност е труден, но остава "възможен". Превод и редакция: Иван Христов
  16 Януари 2020 | 11:40 | Агенция "Фокус"
  Washington Examiner: САЩ могат да противодействат на Иран чрез независим Кюрдистан
  Вашингтон. Смъртта на иранския командир на спецчастите "Кудс" генерал Касем Сюлеймани вдигна целия Близък Изток, ако не и целия свят, на крака. Засилващите се позиции на Иран в региона само демонстрират, че е време САЩ да подкрепят опцията, която ще противодейства на силата на Техеран и на хаоса в Близкия Изток – независим Кюрдистан, коментира американското консервативно издание Washington Examiner. В миналото, САЩ разчитаха на своите съюзници, за да балансират силите в Близкия Изток. Израел остава силен американски съюзник, но има нужда от помощта на Вашингтон, за да противодейства на жаждата за власт на Иран. В миналото Ирак, Сирия и Ливан действаха като буферни зони между Иран и Израел. Но Техеран се бореше активно за контрол във всяка от тези страни, в опит да създаде в тях мостове между себе си и Израел. Днес Иран контролира базираната в Ливан групировка "Хизбулла", и работи в подкрепа на сирийския лидер Башар Асад, като го използва за своите цели. Въпреки историята на американското присъствие в Ирак, влиянието на Иран в Багдад също не може да бъде отречено. Иран стоеше зад скорошната атака над американското посолство в иракската столица. Иран подтикна парламента в Багдад да гласува за изгонването на американските войски от страната. И също така Иран е виновен за атаките срещу американски военнослужещи в Ирак във военновъздушната база в Айн ал Асад и столицата на полуавтономния Иракски Кюрдистан, Ербил. САЩ не могат да разчитат на Турция, макар тя да е съюзник на страната в НАТО. Турското правителство вече не е проамериканско настроено и работи против мисията на НАТО. Турция е агресивна спрямо други членове на Алианса и сега е настроена по такъв начин и към Израел. С президента Реджеп Тайип Ердоган начело, демокрацията на Турция се намира в регрес, и вече е по-близка в това отношение до Иран, Русия и Китай, отколкото до западните страни. Освен това алиансът на САЩ със Саудитска Арабия по никакъв начин не засяга Иран. Напълно независим Кюрдистан, който би се намирал в северната част на Ирак обаче, би противодействал на Иранското влияние в региона и би балансирал силите в Близкия Изток. Независим Кюрдистан би бил проамерикански и произраелски, и той би бил трън в очите на Иран. САЩ могат да осигурят безопасността на страната, в партньорство с кюрдските сили, докато те се грижат за своята икономика, инфраструктура и образователна система. Това би позволило на кюрдите да разполагат с достатъчно време да изготвят нова федерална конституция, която да е балансирана, да предоставя достатъчно власт на местните и регионални правителства и да се проведат честни и свободни избори. Иран вече се постара доста, за да попречи на кюрдите да получат своя независима държава. През 2017 г. кюрдите проведоха референдум за независимост, и тогава само Израел подкрепи тяхната инициатива. Малко по-късно Иракските сили отвърнаха, като завзеха град Киркук. Сюлеймани заплаши кюрдските фракции преди тази инвазия, изгони пешмергите, премахна кюрдските флагове от града и извика на помощ шиитски паравоенни групировки, които бяха въоръжени с американско оръжие. Повече от 5 млн. кюрди, които желаят независимост, живеят само в Ирак. Териториите, които те населяват, са богати на петрол, газ и плодородни земи. Земята, където може да бъде създаден независим Кюрдистан е важна военна стратегическа област, намираща се в самия център на Близкия Изток. САЩ вече застанаха на страната на кюрдите през 1991 г., по времето на бившия диктатор на Ирак Саддам Хюсеин. Още 12 млн. кюрди живеят в Северозападен Иран. Повече от 3 млн. други се намират в Северна Сирия, а 20 млн. има и в Турция, особено в югоизточната й част. Но и в четирите страни, кюрдите винаги са се борили за демокрация и самоуправление. Независим Кюрдистан със сигурност би бил проамерикански настроен. Той би искал гаранции за американска помощ, и в замяна би дал на САЩ допълнително стратегическо предимство в Близкия изток. Кюрдистан би блокирал моста на Иран през Ирак до Израел. В социалната мрежа "Туитър" сенаторът от Републиканската партия Марко Рубио на 5 януари написа, че "може би е време за изцяло независим Кюрдистан в Северен Ирак". Али Хедери, високопоставен съветник по иракската политика в кабинетите на бившите президенти Джордж Буш младши и Барак Обама, някога каза, че "ние всички подкопаваме усилията на нашите секуларни, умерени, западно настроени кюрдски съюзници в Близкия Изток". Канта Ахмед, мюсюлмански учен, заяви пред Fox News, че "независим Кюрдистан в Северен Ирак, това би било кошмар за Иран". "Кюрдистан би бил проамерикански, произраелски, сунитски, плуралистичен съюзник, и точно от това имаме нужда", каза той. Под опеката на САЩ, Кюрдистан би бил остров на просперитета и силата на свободата и безопасността в Близкия Изток. Време е за изцяло независим Кюрдистан. Превод и редакция: Теодор Пенев
  16 Януари 2020 | 11:22 | Агенция "Фокус"
  Мохамед Джавад Зариф: Европа продаде иранската ядрена сделка на Тръмп
  Техеран. Иранският министър на външните работи Мохамад Джавад Зариф заяви, че Великобритания, Франция и Германия са "продали остатъка" от иранската ядрена сделка (Съвместен всеобхватен план за действие, СВПД) в замяна на обещанието на американския президент Доналд Тръмп да не налага мита върху европейските автомобили, предава TACC. "Европейската тройка продаде остатъците на СВПД, за да избегне новите санкции на Тръмп. Няма да стане – така само ще раздразните апетитите му", коментира Зариф в социалната мрежа "Туитър". "Ако искате да продадете честността си, продължавайте. Но не го крийте зад висок морал и правна обосновка. Не разполагате с такива", добави Зариф. Коментарите му идват малко след като в американският вестник The Washington Post беше публикувана статия, в която се твърди, че Тръмп е заплашил трите страни, че ще наложи нови мита в размер на 25% на европейските автомобили, ако те не обвинят Иран, че нарушава СВПД. Според информацията, предупреждението е било отправено към тях още на 12 януари, като два дни по-късно страните задействаха механизма за разрешаване на спорове в рамките на ядрената сделка. Един от източниците, на които се позовава вестникът нарече този ход на САЩ "изнудване". Бъдещето на сделката беше поставено под въпрос, след като САЩ едностранно я напуснаха на 8 май 2018 г. и Вашингтон наложи санкции срещу Техеран в областта на износа на нефт. Според Иран, останалите участници, предимно европейските страни, също не се придържат изцяло към задълженията си в икономическата част на споразумението, така че в сегашната му форма то няма смисъл. В тази връзка Иран започна поетапно спиране на изпълняването на задълженията си по СВПД по отношение на обогатяването на уран и изследователските дейности и в началото на януари 2020 г. обяви приключването на този процес. Превод и редакция: Теодор Пенев
  16 Януари 2020 | 09:58 | Агенция "Фокус"
  Der Standard (Австрия): Синът на Реза Пахлави очаква преврат в Иран през следващите месеци
  Техеран. Синът на последния шах на Иран - Реза Пахлави, който живее в изгнание в САЩ, очаква преврат в родината си през следващите месеци, отбелязва австрийският национален ежедневник Der Standard. "Това е само въпрос на време", предупреди 59-годишният Пахлави, който вижда паралели между настоящите демонстрации в страната и периода преди Ислямската революция, довела до свалянето на баща му през 1979 година. Въпрос е на "няколко седмици или месеци" преди "окончателния крах" в Иран, каза Реза Пахлави. Сегашната ситуация е донякъде "като през последните три месеца на 1978 г., преди революцията". Настроенията са е същите като тогава според Пахлави. Той обаче апелира към западните правителства да не преговарят с иранските власти. Шахът, тясно свързан със САЩ, избяга от Иран под натиск от протести на 16 януари 1979 г. Почина в изгнание в Египет на следващата година. Синът му живее в предградие на Вашингтон, пояснява изданието. Настоящите протести в Иран се разпалиха, след като ръководството на страната призна случайното изстрелване на ракета срещу украинския пътнически самолет, в резултат на което в началото на януари загинаха 176 пасажери. Според Amnesty International, силите за сигурност са предприели масови действия срещу протестите. Превод и редакция: Тереза Герова
  16 Януари 2020 | 09:52 | Агенция "Фокус"
  ТАСС: Зариф заяви, че Иран не възнамерява да подписва "сделката на Тръмп" за изменение на СВПД
  Техеран. Иран няма да се съгласи да измени Съвместния всеобхватен план за действие (СВПД) за ядрената си програма, за което настоява администрацията на САЩ. Това заяви външният министър на Иран Мохамед Джавад Зариф, предава ТАСС. "Иран вярва в дипломацията, но не възнамерява да съблюдава резолюцията на Съвета за сигурност на ООН, по която е постигнато споразумение с правителствата на шест държави и Европейския съюз", написа Зариф в профила си в социалната мрежа "Туитър". Техеран, добави министърът, "не е подписвал никаква "сделка на (бившия президент на САЩ Барак) Обама", за да премине към "сделката на (президента на САЩ Доналд) Тръмп". Според Зариф, дори Техеран да се съгласи на подобна стъпка, няма гаранции, че "другата година" на Иран няма да бъдат предложени други подобни сделки, но свързани с имената на други американски политици. Превод и редакция: Мария Факова
  15 Януари 2020 | 18:18 | Агенция "Фокус"
  The Guardian: От Иран предупредиха, че европейските войници в Близкия Изток "може да са в опасност"
  Лондон. Държавният глава на Иран Хасан Роухани предупреди, че европейските войници в Близкия Изток може да се в опасност, след като Великобритания, Франция и Германия задействаха механизма за разрешаване на спорове по ядреното споразумение с Иран, което може да доведе до повторно налагане на международни санкции на страната, пише британското издание The Guardian. Изказването на Роухани е първата пряка заплаха, която той направи срещу европейските сили, след като напрежението между Техеран и Вашингтон нарасна, след като президентът на САЩ Доналд Тръмп едностранно се отказа от ядрената сделка преди повече от 18 месеца. "Днес американските войници са в опасност, утре европейските войници могат да бъдат в опасност", заяви Роухани в телевизионно обръщение. Той не уточни, въпреки че европейски войници са разположени заедно с американски в Ирак и Афганистан. Франция има военноморска база в Абу Даби, а Великобритания има база в Бахрейн. Европа с всички сили се опитва да намери начини да спаси споразумението на 2015 г. След въвеждането на санкции на САЩ срещу Иран, последната постепенно увеличава ядрените си дейности, но които, според нея, са обратими. Във вторник три европейски страни, участващи в сделката, задействаха механизма за разрешаване на спорове по ядреното споразумение с Иран. Този процес може да доведе до възстановяване на санкциите и официално прекратяване на сделката. Външният министър на Иран Мохамед Джавад Зариф направи по-оптимистичен отговор, заявявайки, че механизмите за разрешаване на спорове в рамките на тази сделка са направени за разрешаване на такива проблеми и че споразумението "не е мъртво". Той нарече споразумението "една от най-добрите сделки, сключени в близкото минало, едно от малкото големи постижения на многостранната дипломация". Зариф отрече предложението на премиера на Великобритания Борис Джонсън във вторник, че президентът на САЩ Доналд Тръмп може да се договори ново споразумение-"сделка на Тръмп", като се аргументира, че ще бъде трудно да се доверят на САЩ да спазват споразумението. "Ако имаме сделка с Тръмп, колко дълго ще продължи тя?", каза Зариф. Хасан Роухани заяви, че предложението на министър-председателя е "странно". "Министър-председателят в Лондон, не знам как мисли. Той казва, че трябва да оставим на страна ядреното споразумение и да приложим плана на Тръмп в действие", каза той. "Ако вие направите погрешна стъпка, това ще нанесе щети върху вас. Изберете правилния път. Правилният път-връщане към ядреното споразумение". Отделно британският посланик в Техеран обяви, че се връща в Лондон, ден след като негови изображения бяха изгорени на улиците и съдебните служители призоваха за експулсирането му за предполагаемо подбуждане и организиране на протести. От Министерството на външните работи заявиха, че посещението на Роберт Макайър във Великобритания "е планирано от доста време" и той възнамерява да се върне в Техеран. "Според международното право такъв човек е "персона нон грата". Хората очакват, че този човек ще бъде изгонен и същото се изисква и от международното право", заяви говорителят на иранската съдебна система Голамхосеин Есмаили. Зариф заяви, че неговата страна "няколко дни е лъгала" за причината за самолетната катастрофа, която се случи миналата седмица-първото признание на ирански чиновник на този факт, че самолетът, който превозваше 176 пътници и екипаж, е бил свален. "През последните няколко дни на улиците на Техеран има хора, които протестират срещу този факт, че са били лъгани няколко дни", каза той. Превод и редакция: Мария Факова
  15 Януари 2020 | 16:12 | Агенция "Фокус"
  Хасан Роухани: Няма да има нова сделка, Тръмп винаги нарушава обещанията си
  Ню Делхи. Президентът на Иран Хасан Роухани отхвърли предложението на Борис Джонсън за нова ядрена сделка, каквато желае Доналд Тръмп, като заяви, че офертата е "странна" и разкритикува американския президент, че "винаги нарушава обещанията си", пише израелското издание The Jerusalem Post. В телевизионна реч президентът каза на Вашингтон да се върне към ядрения пакт от 2015 г. между Техеран и световните сили, като добави, че Иран може да се оттегли от задълженията си в рамките на споразумението. Той разкритикува европейските страни по сделката, които задействаха механизъм за разрешаване на споровете по ядрено споразумение, като заяви, че не са изпълнили ангажиментите си. Техеран многократно е отказвал да договаря нова сделка, докато американските санкции са в сила. Отделно външният министър на Иран заяви, че в сряда съществуваща ядрена сделка, която страната постигна със световните сили, не е мъртва и че не е сигурен дали някой нов пакт, договорен от президента на САЩ Доналд Тръмп, може да бъде договорен. "САЩ не изпълниха задълженията си (по съществуващата сделка) и сега се изтеглиха от нея... Имахме сделка със САЩ и САЩ я нарушиха. Ако сключим споразумение с Тръмп, колко време ще продължи?" – заяви Мохамед Джавад Зариф на конференция по сигурността в Ню Делхи. "Иран се интересува от дипломация, но не и от преговори със САЩ", отбеляза първият дипломат на Техеран, като добави, че съществуващият пакт е сред "най-добрите сделки", които може да си представи. Зариф говори ден, след като Великобритания, Франция и Германия официално обвиниха Иран в нарушаване на условията на това споразумение, което може в крайна сметка да доведе до нови американските санкции. Той каза, че Иран ще отговори на писмото, изпратено от трите европейски държави, и каза, че бъдещето на пакта, който "не е мъртъв", зависи от Европа. Иран отрича, че ядрената му програма е насочена към изграждане на бомба, но постепенно отменя ангажиментите си съгласно споразумението от 2015 г., след като САЩ се изтеглиха. Той твърди, че действията на Вашингтон оправдават такъв курс. Напрежението между двете страни се увеличи след убийството на иранския военен командир генерал Касем Сюлеймани и ответната ракетна атака от страна на Иран срещу американските сили в Ирак. Зариф заяви, че Иран е изпратил съобщение до Вашингтон чрез швейцарски посредници в нощта на ракетния удар, като го нарече акт на самозащита в отговор на убийството на Сюлеймани. Превод и редакция: Иван Христов
  15 Януари 2020 | 11:26 | Агенция "Фокус"
  AFP: Роухани призова ВС на Иран да се "извинят" за свалянето на украинския самолет
  Техеран. Държавният глава на Иран Хасан Роухани призова Въоръжените сили на страната са се "извинят" за случайното сваляне на украинския самолет – инцидент, при който загинаха 176 души, предава AFP. "Хората искат да се уверят, че властите се отнасят с тях с искреност, почтеност и доверие", коментира Роухани, призовавайки също военните да обяснят какво точно какво се е случило в ключовия момент. След свалянето на машината иранският президент сподели надеждите си "национално единство", подчертава агенцията. С оглед предстоящите през февруари избори, Роухани призова властите да се въздържат от дисквалифициране на потенциалните кандидати. "Хората са наши господари и ние сме техни слуги. Слугата трябва да се обръща към господаря със скромност, прецизност и честност", заяви Роухани след заседание на кабинета в Техеран. Превод и редакция: Тереза Герова
  15 Януари 2020 | 10:55 | Агенция "Фокус"
  Външният министър на Иран: Ядрената сделка не е мъртва
  Ню Делхи. Министърът на външните работи на Иран Мохамед Джавад Зариф заяви в сряда, че ядрената сделка на страната от 2015 г., подписана с големите сили - Китай, Русия, Франция, Великобритания, САЩ и Германия, за ограничаване на ядрената й програма, "не мъртва", предава Reuters. "Не, не е мъртва. Не е мъртва", заяви Зариф пред Ройтерс в кулоарите на събитие в Ню Делхи. Президентът на САЩ Доналд Тръмп през 2018 г. излезе от ядрената сделка, постигната при предшественика му Барак Обама, като се аргументира, че тя е твърде слаба и че новите санкции ще принудят Иран да приеме по-строги условия. Иран казва, че няма да преговаря, докато са в сила съществуващите санкции. Превод и редакция: Иван Христов
  EA Daily: КСИР на Иран е задържал автора на видеото с изстрелването на ракетата по украинския "Боинг"
  Техеран. Корпуса на стражите на Ислямската революция (КСИР), които поеха отговорността за свалянето "по погрешка" на украински пътнически самолет, са задържали човека, който е заснел и качил в интернет клипа, на който се вижда изстрелването на ракетата, поразила "Боинга" край Техеран. Според иранските медии, задържането на "злосторника" е проведено на 14 януари вечерта "във връзка с изясняване на обстоятелствата около инцидента", предава информационният портал EA Daily. Както отбелязват от КСИР, резултатите от разследването ще бъдат представени на обществеността на по-късен етап. Видеоклипът, който показва експлозията във въздуха, след като ракетата удря самолета, се появи в "Туитъра" на международния разследващ екип Bellingcat на 9 януари. Според неговата информация, видеото показва жилищен квартал в западна Паранда, ориентиран на североизток и "приблизително съответства на траекторията на полета PS752 на "Международните авиолинии на Украйна (МАУ)". Паранд е предградие на Техеран на запад от международното летище, наречено на имам Хомейни, откъдето украинският лайнер излетя сутринта на 8 януари. Превод и редакция: Иван Христов
  15 Януари 2020 | 10:46 | Агенция "Фокус"
  ABC News: Роухани предупреди, че европейските войници в Бликия Изток "може да са в опасност"
  Техеран. Държавният глава на Иран Хасан Роухани предупреди, че европейските войници, изпратени в страните от Близкия изток, "може да са в опасност", предава американският телевизионен канал ABC News. Припомня се, че във вторник Франция, Великобритания и Германия задействаха механизма за разрешаване на спорове по ядреното споразумение с Иран. Процедурата може да приключи с възобновяването на санкциите на Съвета за сигурност на ООН срещу Техеран. В съвместно изявление министрите на външните работи на трите европейски държави изразиха надежда, че "може да бъде намерен изход от безизходицата". Министърът на външните работи на ислямската република Мохамед Джавад Зариф упрекна европейците, че се "кланят на диктата на Вашингтон" и подчерта, че подобна политика няма да доведе до никакви положителни резултати. Превод и редакция: Тереза Герова
  15 Януари 2020 | 10:44 | Агенция "Фокус"
  Reuters: Иранският министър се застъпи за ядрената сделка от 2015 г.
  Ню Делхи. Иранският външен министър Мохамед Джавад Зариф се застъпи за Съвместния всеобхватен план за действие (СВПД) от 2015 г. и заяви, че ядреното споразумение със световните сили е било една то "най-добрите" сделки, които е виждал, предава Reuters. Зариф заяви това по време на своя реч в индийския град Ню Делхи, излъчена по иранската държавна телевизия. Британският премиер Борис Джонсън по-рано призова американския президент Доналд Тръмп да изготви ново споразумение, договорено от него, което да попречи на Иран да се сдобие с ядрено оръжие. Малко по-късно Тръмп заяви, че е съгласен с това. Превод и редакция: Теодор Пенев
  15 Януари 2020 | 09:55 | Агенция "Фокус"
  Reuters: Доналд Тръмп се съгласи с предложението на Борис Джонсън да изготви ново ядрено споразумение с Иран
  Вашингтон. Президентът на САЩ Доналд Тръмп заяви, че е съгласен с предложението на британския премиер Борис Джонсън да изготви лично ново споразумение, което да замени Съвместния всеобхватен план за действие (СВПД) от 2015 г., ограничаващ иранската ядрена програма, предава Reuters. "Премиерът на Обединеното кралство Борис Джонсън каза – трябва да заместим иранското споразумение със сделка (изготвена от) Тръмп. Съгласен съм!", написа американският президент в свое съобщение в социалната мрежа "Туитър". Джонсън, който и преди е твърдял, че Тръмп умее да изготвя споразумения, призова по-рано американския президент да договори такова, което да замести СВПД, и да попречи на Иран да се сдобие с ядрено оръжие. Превод и редакция: Теодор Пенев
  15 Януари 2020 | 09:34 | Агенция "Фокус"
  SZ: Eвропейците засилиха натиска върху Иран, "кланяйки се пред диктата на Вашингтон"
  Берлин. Франция, Великобритания и Германия задействаха механизма за разрешаване на спорове по споразумението за ядрената програма на Иран.Процедурата може да приключи с възобновяването на санкциите на Съвета за сигурност на ООН срещу Техеран. Министърът на външните работи на ислямската република Мохамед Джавад Зариф упрекна европейците, че се "кланят на диктата на Вашингтон" и подчерта, че подобна политика няма да доведе до никакви положителни резултати, отбелязва баварският ежедневник Die Sueddeutsche Zeitung. Първият дипломат на Берлин Хайко Маас заяви, че нарушенията на Иран "вече няма да остават без отговор". В същото време той подчерта, че целта на европейците е да запазят споразумението и да търсят "дипломатическо решение" на ситуацията. Той призова Техеран за "конструктивно" участие в процеса на преговори. В съвместно изявление министрите на външните работи на Германия, Франция и Обединеното кралство изразиха надежда, че "може да бъде намерен изход от безизходицата" и отново осъдиха американския президент Доналд Тръмп за нарушаването на ядреното споразумение и политиката на максимален натиск върху Иран. Стартирането на механизъм за разрешаване на спорове обаче може да доведе до подновяване на санкциите на Съвета за сигурност на ООН срещу Техеран, отбелязва изданието. Освен това е възможно ЕС да наложи свои санкции. Иранският външен министър Мохамед Джавад Зариф упрекна европейците и ги призова да проявят смелост да изпълнят собствените си задължения по споразумението. През последните 20 месеца политиката на умиротворяване към САЩ не е довело до нищо и това няма да се промени в бъдеще, подчерта Зариф. И въпреки това, съдейки по изявленията, Берлин, Лондон и Париж са заинтересовани да запазят споразумението. В крайна сметка то позволява много стриктно наблюдение на иранската ядрена програма чрез Международната агенция за атомна енергия (МААЕ). Още един въпрос обаче също остава отворен: "Ще могат ли европейците да убедят Иран да преговаря?". Това лято френският президент Еманюел Макрон предложи да предостави на Техеран кредит от 15 милиарда евро, ако се съгласи да обсъди възможността за разширяване на ядреното споразумение, както и ролята му в региона на Близкия изток и ракетната програма. Британският премиер Борис Джонсън заяви, че нова сделка на САЩ с Иран може да помогне да се излезе от кризата, но след убийството на генерал Касим Сюлеймани тази възможност изглежда невъзможна. За целта трябва да приключи мандата на настоящия държавен глава на САЩ Доналд Тръмп, заключава Die Süddeutsche Zeitung. Превод и редакция: Тереза Герова
  15 Януари 2020 | 09:13 | Агенция "Фокус"
  AFP: Ракетите, ударили украинския самолет близо до Техеран са били две
  Техеран. Две са били ракетите, ударили украинския пътнически самолет, който се разби малко след като излетя от летището в Техеран, предава AFP. Това може да се види във видeокадри, публикувани от американското издание New York Times. Във видеото се виждат две ракети, изстреляни една след друга, последвани от две експлозии, предполагаемо след като са ударили самолета. Ако това е истина, то би обяснило липсата на комуникация между пилота и диспечерите на летището – комуникациите на самолета са били нарушени в следствие от първия удар, преди самолета да бъде ударен и от втора ракета, твърди списание Times. Украинският самолет беше свален малко след като излетя от летището в Техеран на 8 януари, в следствие на което загинаха всички 176 души на борда. В началото Техеран отричаше да е отговорен за катастрофата, но малко по-късно Иран призна, че самолетът е бил ударен от ракета. Според информацията, операторите на противовъздушната отбрана на Иран са сбъркали самолета за приближаваща вражеска ракета. Превод и редакция: Теодор Пенев
  15 Януари 2020 | 09:07 | Агенция "Фокус"
  ТАСС: Иран нарече "стратегическа грешка" решението на европейските страни по ядрената сделка
  Ню Делхи/Москва. Иранският външен министър Мохамад Джавад Зариф счита решението на Федерална република Германия, Франция и Великобритания за задействане на механизма за решаване на спорове като част от прилагането на Съвместния всеобхватен план за действие (СВПД) за иранската ядрена програма за стратегическа грешка. Той направи съответното изявление във вторник на среща с държавния министър в германското външно министерство Нилс Анен, която се проведе в Ню Делхи, предава TACC. "Действията на европейците за задействане на Механизма за разрешаване на спорове са правно необосновани и политически и са стратегическа грешка," цитира думите на Зариф пресслужбата на външното министерство на Ислямска република Иран. Русия не вярва, че има основания европейската тройка (Германия, Франция и Великобритания) да задейства механизма за разрешаване на спорове като част от прилагането на Съвместния всеобхватен план за действие (СВПД) по иранската ядрена програма и счита, че подобна стъпка би направила невъзможно страните да се върнат към първоначалните условия на сделката. Това се посочва в изявление, разпространено във вторник от руското външно министерство. "Не виждаме причина за подобна стъпка (стартиране на механизъм за решаване на спорове по СВПД)", подчертават от министерството. "Не изключваме възможността недобре обмислените действия на Евротройката да доведат до нова ескалация около СВПД и да направят непостижимо връщането на ядрената сделка в първоначално договорената рамка, към което се твърди, че Евротройката се стреми ".". Москва посочи, че решението на Обединеното кралство, Германия и Франция да използват този механизъм в рамките на СВПД, което дава възможност за обсъждане на прилагането на споразумението до заседание на Съвета за сигурност на ООН, предизвиква сериозна загриженост за руската страна. "Решението на европейските участници в СВПД за ядрената програма на Иран да продължи със задействането на механизма за решаване на спорове, предвиден в параграф 36 от СВПД, и тяхното обжалване пред Върховния представител на ЕС по външните работи и политиката на сигурност, който е координатор на съвместната комисия на СВПД, е дълбоко разочароващо и предизвиква сериозна загриженост ", заяви руското външно министерство. Руските дипломати припомниха, че когато механизмът за разрешаване на спорове е бил разработен, той е бил предназначен за други цели, в този момент е било невъзможно да се предположи, че Вашингтон едностранно ще се оттегли от споразумението. Както се посочва в руското външно министерство, въпреки извършената голяма работа, все още не е възможно да се възстанови стабилността на сделката, която съществуваше преди САЩ да нарушат споразумението през май 2018 г. В същото време руското външно министерство подчерта, че въпреки изявленията на лидерите на държавите на Евротройката относно отхвърлянето на натиск от Техеран от страна на СВПД и желанието за стриктно прилагане на споразумението, Лондон, Берлин и Париж или не са готови или не могат да следват споразумението. Иран по-рано заяви, че решението на иранската страна да прекрати спазването на задълженията е само отговор на нарушение на споразуменията от страна на американците. Превод и редакция: Юлиян Марков
  14 Януари 2020 | 21:16 | Агенция "Фокус"
  Хайко Маас: Призоваваме Иран за конструктивно участие в процеса по преговори за СВПД
  Берлин. Германия призовава Иран да се включи по конструктивен начин в механизма за решаването на спорове, част от прилагането на Съвместния всеобхватен план за действие (СВПД), свързан с ограничаването на ядрената програма на Техеран. Това заяви германският външен министър Хайко Маас, предава TACC. "Ние не бихме могли да продължим да оставяме без отговор продължаващите нарушения на Иран на ядрената сделка. Затова след интензивни консултации с Франция и Великобритания решихме да стартираме механизма за разрешаване на спорове, предвиден в споразумението", заяви Маас. "Целта ни е ясна – искаме да запазим споразумението и да намерим дипломатическо решение в рамките му", каза още министърът. "Ние ще направим това заедно с всичките ни партньори по сделката. Призоваваме Иран да участва конструктивно в процеса на преговори, който ще започне сега", добави Маас. Малко по-рано външните министри на Франция, Великобритания и Германия обявиха, че ще задействат механизма за справяне със споровете в рамките на споразумението за иранската ядрена програма. Бъдещето на СВПД се оказа под въпрос, след като САЩ се изтеглиха едностранно от споразумението през 2018 г. и наложиха отново санкции над Техеран, свързани с неговия износ на петрол. Според версията на Иран, освен всичко друго и другите участници в споразумението – европейските страни – не спазват изцяло клаузите му, заради което сделката на този етап е безсмислена. Затова по-рано Иран пристъпи към постепенно нарушаване на клаузите на договора и започна все повече да обогатява уран. Превод и редакция: Теодор Пенев
  14 Януари 2020 | 14:48 | Агенция "Фокус"
  Сирийският премиер призова от Техеран: Всички народи в Близкия Изток трябва да се противопоставят на незаконното присъствие на САЩ
  Техеран. Сирийският премиер Имад Хамис призова всички страни от Близкия изток да се противопоставят на присъствието на САЩ в региона. Той направи това изявление във вторник в Техеран на среща с иранския президент Хасан Рухани, предава ТАСС. "Всички народи, както и правителствата на страните от региона, трябва да се противопоставят на незаконното присъствие на САЩ", цитира думите на сирийския министър-председател телевизионният канал Al Mayadeen. Хамис добави още, че ракетните удари на Иран по базата Айн Асад и летището в Ербил "показаха на враговете, че няма с какво да се гордеят". На свой ред и Роухани отбеляза необходимостта от изтегляне на американските сили от региона. "Считаме, че страните от Близкия Изток не трябва да мълчат. Американската армия трябва да напусне региона", подчерта той. Ситуацията в Близкия изток рязко се влоши в нощта на 3 януари след ракетна атака на САЩ в района на летището в Багдад, при която загина Касем Сюлеймани, командир на специалните сили на "Кудс" от Корпуса на стражите на ислямската революция (КСИР - елитни части на иранските въоръжени сили). В отговор през нощта на 8 януари Техеран започна ракетна атака по два обекта в Ирак, използвани от американските военни - базата Айн Асад и летище в Ербил. Превод и редакция: Иван Христов
  14 Януари 2020 | 14:46 | Агенция "Фокус"
  Жозеп Борел: Спасяването на сделката за ядрената програма на Иран е по-важно от всякога
  Брюксел. Ръководителят на европейската дипломация Жозеп Борел заяви, че спасяването на сделката за ограничаването на ядрената програма на Иран в момента е "по-важно от всякога", след като по-рано Великобритания, Франция и Германия задействаха механизма по уреждането на споровете по споразумението, предава AFP. "В светлината на продължаващата опасна ескалация в Близкия изток, запазването на Съвместния всеобхватен план за действие (СВПД) сега е по-важно от всякога", каза Борел, като имаше предвид споразумението, подписано през 2015 г. между европейските страни и САЩ от една страна, и Техеран от друга, с което се ограничава ядрената програма на близкоизточната държава. Превод и редакция: Теодор Пенев
  14 Януари 2020 | 14:20 | Агенция "Фокус"
  Reuters: "Неочакваната" атака на Иран: Кой предупреди САЩ 8 часа преди удара
  Багдад. Близо осем часа преди ракетния удар на Иран на 8 януари срещу американските сили в две бази в Ирак, американските военни вече бяха предупредени за предстоящо нападение на авиобаза Айн Асад в западната част на Арабската република. През това време те успяха да прехвърлят персонала и оръжието в укрепени бункери, заявиха пред Reuters двама иракски офицери, разположени в базата. До полунощ нито един изтребител или хеликоптер не e останаl в откритата зона на базата, съобщи един от източниците. Друг събеседник на агенцията в иракското разузнаване каза, че американските войски като че ли дори са знаели времето на нападението, казвайки, че са "напълно наясно", че базата ще бъде атакувана "след полунощ". Подобни съобщения допълват доказателствата, че нападението на Иран трудно може да се нарече неочаквано. Конкретна информация за това как и от кои източници Пентагонът успя да разбере времето на предполагаемата ракетна атака и толкова впечатляващо много време преди нейното изпълнение, остава тайна. Някои медии, позовавайки се на американски и иракски военни източници, съобщават, че Техеран е предупредил Багдад преди нападението и че Ирак е предал тази информация на САЩ. По-късно обаче високопоставени американски служители отхвърлиха тази версия на събитията преди иранския ракетен удар. И така, председателят на Обединения комитет на началниците на щабове на въоръжените сили на САЩ Марк Мили посочи американското разузнаване, а не предупрежденията или изтичането на секретна информация от Техеран, което е направило възможно да се подготви за нападението и напълно да се избегнат загубите в личния състав. Командирът на аерокосмическите сили на Корпуса на стражите на ислямската революция (КСИР) Амир Али Хаджизаде увери иранските държавни медии, че Иран "не е имал намерение да убива" американските военни. "Щяхме да ударим вражеската военна техника", каза той. Но това е малко вероятно, особено на фона на високопарните речи от иранската столица веднага след ракетния обстрел, че в резултат от него са загинали 80 американски военнослужещи. Съветникът на иракския министър-председател Адел Абдел Махди заяви пред Ройтерс, че Техеран не е уведомил пряко Багдад малко преди ракетния удар, но "е предал предупреждението чрез други страни". Според него Ирак и Съединените щати са били предупредени за подготвяния удар от една арабска страна, като отказват да я назоват. След това се появиха предположения, тази страна може да е Катар. Външният министър на полуостровния емир е посетил Техеран в деня след ликвидирането на високопоставения ирански военен командир, а емирът на Катар Тамим бин Хамад ал Тани пристигна на необявено посещение в Иран на 12 януари. Командирът на специалните части "Кудс" към КСИР Касем Сюлеймани загина в нощта на 3 януари в резултат на въздушен удар на територията на международното летище в Багдад. Пентагонът потвърди, че иранският генерал е убит при въздушна операция на САЩ. Върховният лидер на Иран, аятолах Сейед Али Хаменей, в същия ден нареди "жесток отговор" на смъртта на легендарния ирански генерал. Президентът на САЩ Доналд Тръмп от своя страна заплаши Иран с възможността да атакува 52 цели в Ислямска република, ако ръководството й реши да даде военен отговор на ликвидацията на генерал Сюлеймани. В нощта на 8 януари Иран атакува с ракетни удари две бази в Ирак, където са разположени американските военни. Имайки предвид, че нито един войник от ръководената от САЩ коалиция не пострада от тези атаки, президентът Тръмп реши да не отмъщава срещу иранските цели. Превод и редакция: Иван Христов
  14 Януари 2020 | 12:01 | Агенция "Фокус"
  Reuters: Франция, Великобритания и Иран ще пуснат механизъм за уреждане на споровете по иранската ядрена сделка
  Париж. Франция, Великобритания и Германия във вторник ще информират Европейския съюз, че пускат механизъм за разрешаване на спорове по иранската ядрена сделка след новите нарушения на споразумението от страна на Техеран, съобщава Reuters, като се позовава на европейски дипломати. Събеседниците на агенцията заявяват, че решението цели да спаси сделката чрез обсъждане с Иран какво трябва да направи, за да отмени решенията, които е взел. Целта не е да бъдат възстановени отново санкциите на ООН, отбелязват дипломатите. Превод и редакция: Иван Христов
  14 Януари 2020 | 11:22 | Агенция "Фокус"
  Сергей Лавров: Русия не възнамерява да се намесва в отношенията между САЩ и Иран
  Коломбо. Москва е готова да съдейства за започване на диалог между Вашингтон и Техеран, ако страните са заинтересовани в това. Това заяви във вторник на пресконференция министърът на външните работи на Русия Сергей Лавров, предава ТАСС. "Призоваваме САЩ и Иран да проявяват сдържаност и да решават всички проблеми чрез диалог", заяви ръководителят на руската дипломация. "Ние сме готови да помогнем, ако страните проявят реален интерес към това", подчерта той. В същото време Лавров посочи, че Русия няма да се намесва в отношенията между САЩ и Иран. "Няма да се намесваме, както го казвате, в отношенията между Съединените щати и Иран, ако намесата означава някакви физически действия. Призоваваме САЩ и Ислямска република Иран да проявяват сдържаност и да решават всички проблеми чрез диалог", каза той. Русия се обявява против всякакви ескалации в района на Персийския залив, независимо от коя страна идват, добави руският външен министър. Според него никой "не може да почувства удовлетворение от случващото се в региона на Персийския залив, където напрежението нараства и има нервност, която вече се отразява на практическите действия, хората умират от това". "Не можем да пренебрегнем факта, че всичко започна от момента, когато преди няколко години Съединените щати заявиха, че "без изключение проблемите и бедите в региона произтичат от дейността на Иран, че Техеран е основният терорист", въпреки че никой не може да го докаже и че "Иран трябва да спре да влияе върху случващото се около границите му", заяви министърът. "В същото време САЩ нарушиха задълженията си по СВПД (Съвместния всеобхватен план за действие по иранската ядрена програма) и започнаха да наказват със санкции всички, които извършват законна търговия с Иран, което също доведе до значително увеличение на напрежението". Убийството в Багдад на командващия специалните части "Кудс" на Корпуса на стражите на ислямската революция (КСИР) Касем Сюлеймани излиза извън всички правови и човешки рамки, подчерта Лавров. По думите на министъра, кулминацията на противозаконните действия на Вашингтон е била именно убийството на Сюлеймани. "Това излиза извън всички международно-правови и човешки рамки", посочи той. "Русия е против ескалации, от която и страна да идват". Превод и редакция: Иван Христов
  14 Януари 2020 | 10:52 | Агенция "Фокус"
  ТАСС: Иранските власти са арестували няколко души във връзка със свалянето на украинския самолет
  Техеран. Иранските власти са арестували няколко души във връзка с инцидента със свалянето на украинския самолет, при който загинаха 176 души, предава TACC, като се позовава на информация от официален представител на Върховния съд на ислямската република. "Арестувани са хора по случая, но все още се намираме в началния етап на разследването", заяви представителят на органа, като същевременно допълни, че "всички аспекти на този въпрос [самолетна катастрофа] ще бъдат разгледани". Съгласно думите му, "в разследването участват много хора". Превод и редакция: Тереза Герова
  14 Януари 2020 | 10:36 | Агенция "Фокус"
  Reuters: Борис Джонсън иска да замени ядрената сделка с Иран от 2015 г. с ново споразумение, изготвено от Тръмп
  Лондон. Британският премиер Борис Джонсън призова президентът на САЩ Доналд Тръмп да замени ядрената сделка с Иран, Съвместния всеобхватен план за действие (СВПД) от 2015 г. с ново споразумение, изготвено от американския лидер, предава Reuters. "Ако ще се откажем от него (СВПД), нека го заменим и нека направим това със сделка (изготвена от) Тръмп", каза Джонсън по повод споразумението, ограничаващо ядрената програма на Иран. "Това ще е чудесен път да продължим напред". "Не искам военен конфликт между нас, САЩ и Иран, нека овладеем всичко това", добави премиерът. Превод и редакция: Теодор Пенев